Új, olcsó Android mobilok jönnek - még idén
Túl sok idő már nincs hátra 2013-ból, de egy sajtóértesülés szerint a HP még az év hátralévő részében újra beszáll az okosmobilos versenybe.
Két hatalmas, de olcsó, okostelefonként aposztrofált készülékkel tehet pontot az idei év végére a HP - értesült a The Information. A technológiai szakoldal szerint a cég a phablet kategóriával térhet vissza, egy 6 és egy 7 colos, telefonálásra alkalmas készülékkel. Az eszközök ára 200 és 250 dollár közt alakul majd Kínában és Indiában, azokon a piacokon, ahol először megjelennek.

Még tavaly szeptemberben röppent fel a hír, hogy a HP androidos mobilokon dolgozik. Ezt nem sokkal később cáfolta a cég vezérigazgatója, aki úgy fogalmazott: sem 2012-ben, sem 2013-ban nem lesz mobiljuk, de öt éven belül kénytelenek lesznek kiadni egyet.

A vállalatnak egyébként idén már jelent meg egy androidos eszköze, de a HP Slate 7 táblagép nem váltott ki túl nagy visszhangot.
Android HP